Doložka prednosti medzinárodnej zmluvy pred zákonmi
(čl. 7 ods. 5 ústavy)

1. Gestor zmluvy: Ministerstvo dopravy, pôšt a telekomunikácií Slovenskej republiky

2. Názov zmluvy: 
Protokol o zmene a doplnení Dohody medzi vládou Slovenskej republiky a vládou Ukrajiny o leteckých dopravných službách.

3. Účel a predmet zmluvy a jeho úprava v právnom poriadku Slovenskej republiky: Účelom protokolu je zosúladenie ustanovení bilaterálnej dohody o leteckých dopravných službách medzi Slovenskou republikou a Ukrajinou s právnymi predpismi Európskej únie. Dohoda medzi vládou Slovenskej republiky a vládou Ukrajiny o leteckých dopravných službách bola uzavretá pred vstupom Slovenskej republiky do Európskej únie dňa 23. 5. 1994 a uverejnená v Z. z. SR pod číslom 111/1995. Protokol mení a dopĺňa podmienky určovania a odoberania určenia leteckým spoločnostiam zmluvných strán,  upravuje podmienky stanovovania ponúkanej kapacity a taríf, ukladania daní, cla a iných platieb 
za letecké pohonné hmoty a  zaoberá sa bezpečnosťou leteckej dopravy. Dôležitou zmenou je štandardný plán trás a liberálnejšie prevádzkové podmienky pre vykonávanie leteckej dopravy na určených trasách. V časti III prílohy je uvedený zoznam iných štátov, na ktoré sa vzťahujú podmienky vlastníctva leteckej spoločnosti určenej Slovenskou republikou podľa bodov  
2. a 3 . protokolu. 

Vnútroštátne právne predpisy analogicky upravujúce predmet protokolu: 
- zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov
- zákon č. 483/2001 Z. z. o bankách a o zmene a doplnení niektorých zákonov v znení neskorších predpisov
- zákon Národnej rady Slovenskej republiky č. 202/1995 Z. z. devízový zákon a zákon, ktorým sa mení a dopĺňa zákon Slovenskej národnej rady č. 372/1990 Zb. o priestupkoch v znení neskorších predpisov v znení neskorších predpisov
- zákon Národnej rady Slovenskej republiky č. 289/1995 Z. z. o dani z pridanej hodnoty 
  v znení neskorších predpisov
- zákon č. 239/2001 Z. z. o spotrebnej dani z minerálnych olejov v znení neskorších predpisov  
- zákon  č. 199/2004  Z. z. colný zákon a o zmene a doplnení niektorých zákonov v znení  
   neskorších predpisov

4. Priama úprava práv alebo povinností fyzických osôb alebo právnických osôb:
Protokol priamo upravuje práva alebo povinnosti fyzických osôb alebo právnických osôb (určených leteckých spoločností) v bodoch 2 - 9.

5. Úprava predmetu medzinárodnej zmluvy v práve ES/EÚ:
Dohoda medzi Európskym spoločenstvom a Ukrajinou o určitých aspektoch leteckých dopravných služieb, Ú. v. EÚ L 211/2006 (tzv. horizontálna dohoda). Predmet protokolu je upravený v nariadení č. 847/2004 Európskeho parlamentu a Rady o rokovaniach a vykonávaní dohôd o leteckej dopravnej službe medzi členskými štátmi EÚ a tretími štátmi. Zhoda úplná.

6. Kategória zmluvy podľa čl. 7 ods. 4 Ústavy Slovenskej republiky (vyžaduje pred 
    ratifikáciou súhlas Národnej rady Slovenskej republiky): 
Protokol o zmene a doplnení Dohody medzi vládou Slovenskej republiky a vládou Ukrajiny o leteckých dopravných službách je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb podľa čl. 7 ods. 4 Ústavy Slovenskej republiky a  na ktorej platnosť sa pred ratifikáciou vyžaduje súhlas Národnej rady Slovenskej republiky. 

7. Kategória zmluvy podľa čl. 7 ods. 5 Ústavy Slovenskej republiky (má prednosť pred 
    zákonmi): 
Protokol o zmene a doplnení Dohody medzi vládou Slovenskej republiky a vládou Ukrajiny o leteckých dopravných službách má prednosť pred zákonmi, pretože priamo zakladá práva alebo povinnosti fyzických osôb alebo právnických osôb a na jeho vykonanie nie je potrebný zákon podľa čl. 7 ods. 5 Ústavy Slovenskej republiky. 

8. Dosahy prijatia medzinárodnej zmluvy, ktorá má prednosť pred  zákonmi, 
    na slovenský právny poriadok: 
Na vykonávanie tohto protokolu nie je potrebné meniť ani prijať žiadny predpis.